CELEX: 32020R0507
Language: sl
Date: 2020-04-07 00:00:00
Title: Uredba Komisije (EU) 2020/507 z dne 7. aprila 2020 o spremembi Uredbe (ES) št. 1907/2006 Evropskega parlamenta in Sveta glede odstotka registracijske dokumentacije, ki se izbere za preverjanje skladnosti (Besedilo velja za EGP)

8.4.2020   
               
               
                  SL
               
               
                  Uradni list Evropske unije
               
               
                  L 110/1
               
            
         UREDBA KOMISIJE (EU) 2020/507
         z dne 7. aprila 2020
         o spremembi Uredbe (ES) št. 1907/2006 Evropskega parlamenta in Sveta glede odstotka registracijske dokumentacije, ki se izbere za preverjanje skladnosti
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 41(7) Uredbe,
         ob upoštevanju naslednjega:
         
                     (1)
                  
                  
                     Za zagotovitev skladnosti registracijske dokumentacije z Uredbo (ES) št. 1907/2006 mora na podlagi člena 41 navedene uredbe Evropska agencija za kemikalije (v nadaljnjem besedilu: Agencija) izbrati določen odstotek registracijske dokumentacije za preverjanje skladnosti. To preverjanje je lahko podlaga za osnutek odločitve, ki od registracijskih zavezancev zahteva predložitev vseh informacij, potrebnih za uskladitev registracij z ustreznimi zahtevami za informacije.
                  
               
                     (2)
                  
                  
                     Iz ocene Agencije (2) in Komisije (3) v zvezi z uporabo Uredbe (ES) št. 1907/2006 ter iz študije, ki so jo izvedli nemški pristojni organi (4), je razvidno, da je verjetno precej registracijske dokumentacije neskladne, kar ovira učinkovito doseganje ciljev Uredbe (ES) št. 1907/2006.
                  
               
                     (3)
                  
                  
                     V Splošnem poročilu o izvajanju uredbe REACH in pregledu nekaterih elementov je Komisija neskladnost registracijske dokumentacije opredelila kot vprašanje, ki ga je treba nujno obravnavati.
                  
               
                     (4)
                  
                  
                     Po izteku zadnjega roka za registracijo je mogoče na podlagi boljšega poznavanja dejanskega števila registriranih snovi in izkušenj z ocenjevanjem dokumentacije, ki jih je pridobila Agencija, bolje vnaprej načrtovati preverjanje skladnosti.
                  
               
                     (5)
                  
                  
                     Po posvetovanju z Agencijo, opisanem v skupnem akcijskem načrtu za oceno uredbe REACH (5), ki je bil dogovorjen med službami Komisije in Agencijo ter ki ga je Svet zahteval v svojih sklepih z dne 26. junija 2019 (6), Komisija meni, da bi bilo treba za večjo skladnost z ustreznimi zahtevami za informacije povečati minimalni odstotek registracijske dokumentacije, pri kateri je treba preveriti, ali so upoštevani vsi elementi iz člena 41(1) Uredbe (ES) št. 1907/2006, in sicer s 5 % na 20 % skupnega števila dokumentacij, ki jih je Agencija prejela za vsak količinski razpon do roka leta 2018. Ta odstotek je glede na vire Agencije izvedljiv.
                  
               
                     (6)
                  
                  
                     Skupni akcijski načrt, dogovorjen med službami Komisije in Agencijo, določa, da bi bilo treba cilj 20 % doseči do 31. decembra 2023 za registracije v količinskih razponih 100 ton ali več na leto in do 31. decembra 2027 za registracije v količinskih razponih manj kot 100 ton na leto, predložene do roka leta 2018.
                  
               
                     (7)
                  
                  
                     Uredbo (ES) št. 1907/2006 bi bilo zato treba ustrezno spremeniti.
                  
               
                     (8)
                  
                  
                     Ukrepi iz te uredbe so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 –
                  
               SPREJELA NASLEDNJO UREDBO:
         
            Člen 1
            V členu 41(5) Uredbe (ES) št. 1907/2006 se prvi in drugi stavek nadomestita z naslednjim:
            
               „Agencija za preverjanje skladnosti registracijske dokumentacije s to uredbo do 31. decembra 2023 izbere odstotek te dokumentacije, ki ni manjši od 20 % skupnega števila dokumentacij, ki jih Agencija prejme za registracije v količinskih razponih 100 ton ali več na leto.
               Agencija do 31. decembra 2027 prav tako izbere odstotek, ki ni manjši od 20 % skupnega števila dokumentacij, ki jih Agencija prejme za registracije v količinskih razponih manj kot 100 ton na leto.
               Pri izbiri dokumentacije za preverjanje skladnosti da Agencija prednost, vendar ta prednost ni izključna, dokumentaciji, ki izpolnjuje vsaj enega od naslednjih kriterijev:“.
            
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 7. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 396, 30.12.2006, str. 1.
         
            (2)  Letna poročila o oceni in poročila o uporabi Uredbe (ES) št. 1907/2006 Evropske agencije za kemikalije: https://echa.europa.eu/about-us/the-way-we-work/plans-and-reports.
         
            (3)  Sporočilo Komisije Evropskemu parlamentu, Svetu in Evropskemu ekonomsko-socialnemu odboru „Splošno poročilo Komisije o izvajanju uredbe REACH in pregledu nekaterih elementov“, COM(2018) 116 final.
         
            (4)  https://www.bfr.bund.de/cm/349/data-quality-of-environmental-endpoints-in-registrations.pdf.
         
            (5)  Skupni akcijski načrt za oceno uredbe REACH – zagotavljanje skladnosti registracij na podlagi uredbe REACH – https://echa.europa.eu/documents/10162/21877836/final_echa_com_reach_evaluation_action_plan_en.
         
            (6)  Snovanje strategije Unije za trajnostno politiko na področju kemikalij – sklepi Sveta z dne 26. junija 2019, http://data.consilium.europa.eu/doc/document/ST-10713-2019-INIT/sl/pdf – točka 18.